**Լոռու մարզ, Վանաձորի թիվ 8 հիմնական դպրոց**

**Ուսուցիչ՝** Շուշաննա Այվազյան

**Դասարանը`** Vա

**Առարկան`** մաթեմատիկա և երաժշտություն

**Դասի թեման`** Երաժշտությունը և թվերը, Պյութագորասի ոլորտների մեղեդին

**Դասի տիպը`** մասնակցային, միջառարկայական ինտեգրված դաս

**Դասի նպատակը`**

* ՈՒսուցողական` Ծանոթանալ Պյութագորասին` որպես երաժիշտ, իմանալ ով է Գվիդո դ’Արեցցոն: Կարողանալ տրված կոտորակները կիսելու միջոցով հաշվել ձայնի տևողությունը,
* Դաստիարակչական` Յուրաքանչյուր աշակերտ հասկանա Պյութագորասի դպրոցում սովորելու առանձնահատկությունների իմաստը,
* Զարգացնողական` Նպաստել սովորողների բանավոր խոսքի, երկխոսության հաղորդակցման մշակույթի զարգացմանը:

**Դասի խնդիրները`**

* Ձևավորել հետաքրքրություն մաթեմատիկայի և այլ գիտությունների միջև կապի հանդեպ,
* Նպաստել սովորողների բանավոր խոսքի, երկխոսության հաղորդակցման մշակույթի զարգացմանը:

**Դասի մեթոդները`** խմբային աշխատանք, ՌԱՖՏ, մարդուկ-գիտունիկ

**Կոմպետենցիաները`**

* Հիմնական` 1. Մաթեմատիկական - աշակերտների մոտ զարգացնել տրված կոտորակը կիսելու հմտությունը:
* Երկրորդական` 2. Մշակութային – կծանոթանան Պյութագորասին` որպես փիլիսոփա, մաթեմատիկ, կրոնական, հասարակական գործիչ և երածիշտ,

3. Լեզվական - կզարգացնեն երկխոսության հաղորդակցման հմտությունները, կսովորեն նոտաների անվանումների նշանակությունը,

4. Սովորելու – խմբում աշխատելով` սովորում են միմյանց սովորեցնել, համատեղ աշխատել, հարգել մյուսներին:

**Անհրաժեշտ պարագաները`** համակարգիչ, էլէկտրոնային գրատախտակ, սինթեզատոր, տեսախցիկ, սահիկաշար, պաստառ:

**Դասի ընթացքը`** Կազմակերպչական մաս` Ներկայացնել դասի թեման, նպատակը: Նախապես դասարանը բաժանել 3 խմբի, յուրաքանչյուր խմբի հանձնարարել առանձին աշխատանք:

Դասի բուն մաս` Աշակերտները կներկայացնեն Պյութագորասի կյանքն ու գործունեությունը (տեղեկատվությունը` համացանցից, ինքնուրույն մշակած), միաժամանակ կցուցադրվի աշակերտների կողմից պատրաստված սահիկաշար, պաստառ, այնուհետև երաժշտության ուսուցչի կողմից կբացատրվի ինտերվալի և օկտավայի հասկացությունը, կոտորակները կիսելու միջոցով ձայնի տևողության հաշվումը, ինչը գործնականում կցուցադրվի սինթեզատորի ստեղնաշարի վրա, աշակերտները կծանոթանան Գվիդո դ’Արեցցոյի հետ, կիմանան նոտաների անվանումների նշանակությունը, 7 թվի առանձնահատկությունը, այբուբենի` հավասարակողմ եռանկյան տեսքով դասավորության իմաստը:

Այնուհետև 2 լրագրողներ հարցազրույց վերցնելու նպատակով դիմավորում են Պյութագորասին, ով պատմում է իր դպրոցում սովորելու առանձնահատկությունների և իր կողմից աշակերտներին տրվող խորհուրդների մասին: (ՌԱՖՏ մեթոդը)

Հետադարձ կապ` Գրատախտակին փակցվում է նախապես 4 մասի բաժանված պաստառ, որի համապատասխան մասերում աշակերտները կպչուն թերթիկներ են փակցնում այդ օրվա դասից իրենց ստացած գիտելիքների, արժեհամակարգի, հմտությունների մասին: Վերջում ուսուցիչը բարձրաձայն կարդում է յուրաքանչյուր մասից պատահականորեն ընտրված մի քանի թերթիկի վրայի գրվածը, այնուհետև պաստառի 4 մասերում նախապես փակցված կտրատված գունավոր թղթերից հավաքում է աշակերտների` այդ օրը ստացած մարդուկ-գիտունիկը: